**สถาบันประสาทวิทยา กรมการแพทย์ ขับเคลื่อนนโยบายกระทรวงสาธารณสุข การให้บริการรถหลอดเลือดสมองเคลื่อนที่ (NIT Mobile stroke Unit) การตรวจรักษาเชิงรุกในผู้ป่วยโรคหลอดเลือดสมอง เพื่อให้ได้รับบริการที่สะดวก รวดเร็ว เพื่อเพิ่มโอกาสการรักษาให้ทันท่วงที ลดอัตราการเสียชีวิตและทุพพลภาพ**

**นายแพทย์สกานต์ บุนนาค รองอธิบดีกรมการแพทย์** กล่าวว่า กรมการแพทย์ โดยสถาบันประสาทวิทยา ได้ดำเนินการให้บริการรถหลอดเลือดสมองเคลื่อนที่ (NIT Mobile stroke Unit) ตั้งแต่ปี 2564 โดยมุ่งเน้นโอกาสการเข้าถึงการบริการและการรักษาโรคหลอดเลือดสมอง เพื่อให้การรักษาเป็นไปอย่างทันท่วงที และเพิ่มคุณภาพชีวิตกับผู้ป่วยโรคหลอดเลือดสมอง ในกรุงเทพมหานครที่มีปัญหาการจราจรที่ติดขัด เนื่องจากการรักษาโรคหลอดเลือดสมองเป็นการรักษาที่มีเวลาเป็นความท้าทาย การพิจารณาการรักษาที่เหมาะสม เพื่อการฟื้นฟูและหายจากโรคของผู้ป่วย ลดความเสียหายของสมอง (time is brain) ซึ่งจากสถิติของผู้ป่วยที่เข้ารับบริการช่องทางด่วนโรคหลอดเลือดสมอง (stroke fast track) ของสถาบันประสาทวิทยา ในปี 2464 – 2566 พบว่า มีผู้ป่วยโรคหลอดเลือดสมองระยะเฉียบพลันที่มาถึงโรงพยาบาลทันภายในเวลา 4.5 ชั่วโมง เพียงร้อยละ 13 ซึ่งจากการสอบถามผู้ป่วยและญาติ พบว่าสาเหตุส่วนหนึ่งที่มาโรงพยาบาลล่าช้า เนื่องจากสภาพการจราจรติดขัดโดยเฉพาะในเมืองใหญ่ เช่น กรุงเทพมหานคร ซึ่งสอดคล้องกับงานวิจัยหลายฉบับทั้งในและต่างประเทศ พบว่าปัจจัยหนึ่งที่ทำให้ผู้ป่วยมาถึงโรงพยาบาล เร็วขึ้น คือการเดินทางโดยใช้รถฉุกเฉินนำส่ง และการบริการของหน่วยรถโรคหลอดเลือดสมองเคลื่อนที่ (Mobile stroke Unit) ลดระยะเวลาการเข้าถึงการรักษา เพื่อเพิ่มคุณภาพชีวิตให้ กับประชาชน

**นายแพทย์ธนินทร์ เวชชาภินันท์ ผู้อำนวยการสถาบันประสาทวิทยา** กล่าวเพิ่มเติมว่า คณะอนุกรรมการทีมนำทางคลินิกโรคหลอดเลือดสมอง สถาบันประสาทวิทยา ได้เห็นถึงประโยชน์ของการบริการรถหลอดเลือดสมองเคลื่อนที่ (NIT Mobile stroke Unit) จึงได้มีการจัดโครงการพัฒนาด้านระบบการเข้าถึงการรักษาผู้ป่วยเชิงรุก และดำเนินการต่อเนื่อง โดยการออกหน่วยรถหลอดเลือดสมองเคลื่อนที่ ซึ่งมีทีมแพทย์ประสาทวิทยา พยาบาลวิชาชีพหน่วยอุบัติเหตุฉุกเฉิน พยาบาลวิชาชีพหอผู้ป่วยโรคหลอดเลือดสมองระยะวิกฤต นักรังสีทางการแพทย์ และพนักงานประจำรถ พร้อมให้บริการดูแลรักษาพยาบาล วินิจฉัย ตรวจพิเศษ พร้อมประเมินการรักษาเพื่อให้ยาละลายลิ่มเลือดทางหลอดเลือดดำ ในผู้ป่วยที่มีอาการ หลอดเลือดแดงในสมองอุดตัน และมีการให้บริการนำร่องควบคู่กับการศึกษาในพื้นที่ต่างจังหวัดที่ระบบขนส่งสาธารณะไม่ทั่วถึง โดยเริ่มต้นที่เขตสุขภาพที่ 11 โรงพยาบาลระนอง จังหวัดระนอง เขตสุขภาพที่ 3 โรงพยาบาลตาก จังหวัดตาก พร้อมจัดกิจกรรมการอบรมหลักสูตรรถหลอดเลือดสมองเคลื่อนที่ (MSU) กับทีมโรงพยาบาลตาก เขตสุขภาพที่ 3 และโรงพยาบาลตาคลี จังหวัดนครสวรรค์ เขตสุขภาพที่ 2 พร้อมจัดกิจกรรมการอบรม MSU ให้กับทีมโรงพยาบาลตาคลี ซึ่งมีการให้บริการผู้ป่วย Stroke Fast Track ในเขตอำเภอตาคลี และอำเภอตากฟ้า โดยได้รับการประสานการบริการอย่างไร้รอยต่อ และมีการออกหน่วยการบริการรถหลอดเลือดสมองเคลื่อนที่ (NIT Mobile Stroke unit) ร่วมมือกับทีมแพทย์โรงพยาบาลอุทัยธานี จังหวัดอุทัยธานี เขตสุขภาพที่ 2 ทั้งนี้ เพื่อเพิ่มประสิทธิภาพการเข้าถึงบริการโรคหลอดเลือดสมอง เพราะโรคหลอดเลือดสมอง รู้ เร็ว รอด ปลอดอัมพาต

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

-ขอขอบคุณ- 22 มีนาคม 2567